-
- BNS inf.
- Teksto dydis:
- Spausdinti
Vidutinė elektros kaina Lietuvoje per savaitę padidėjo 56 proc., gamtinės dujos Nyderlandų TTF prekybos taške pigo 3 proc., penktadienį pranešė Lietuvos energetikos agentūra (LEA).
Lietuvoje balandžio 14–20 dienomis elektros megavatvalandė (MWh) vidutiniškai kainavo 67 eurus, kai prieš savaitę kaina siekė 43 eurus. Pasak LEA, kainų augimą galėjo lemti šiek tiek atvėsę orai ir didėjęs energijos poreikis.
Latvijoje ir Estijoje elektra per savaitę brango 55,6 proc. – iki 65 eurų už MWh, Švedijos ketvirtoje kainų zonoje, iš kurios "NordBalt" jungtimi elektra tiekiama į Lietuvą, elektros kaina didėjo 53,6 proc. iki 66 eurų, Suomijoje – 60,4 proc. iki 64 eurų.
Vokietijoje elektros kaina tuo pačiu metu didėjo 20 proc., iki 111 eurų, o Lenkijoje ji brango tik 0,1 proc., iki 129 eurų, tačiau šioje šalyje elektra ir toliau kainuoja brangiausiai regione.
Balandžio 14–20 dienomis, palyginti su ankstesne savaite, Lietuvoje bendra elektros gamyba didėjo 27 proc. ir siekė 95,7 gigavatvalandės (GWh), pasigaminta 45 proc. visos šaliai reikalingos elektros.
Dujų kainos Nyderlandų TTF prekybos taške per savaitę sumažėjo 3 proc. iki 44,3 eurų už MWh.
Nuo balandžio 7-osios pradėjo didėti dujų kiekis Europos Sąjungos (ES) saugyklose, užpildymas jose per savaitę padidėjo 0,8 proc., iki 56,8 proc..
Latvijoje esančios Inčukalno saugyklos užpildymas per savaitę padidėjo 1,3 proc., iki 36 proc.
Dujų importas per Klaipėdos suskystintųjų gamtinių dujų (SGD) terminalą, palyginti su ankstesne savaite, mažėjo 5,4 proc. iki 700,4 GWh. Į Latviją ir Lenkiją keliavo 65 proc. arba 457,75 GWh per terminalą importuotų dujų.
Dėl besibaigiančio šildymo sezono Lietuvoje dujų suvartojimas per savaitę mažėjo 18 proc., iki 236,4 GWh.
Bendras dujų srautas į Latviją per savaitę didėjo 11 proc. iki 313,7 GWh, į Lenkiją – 2,6 proc. iki 144 GWh.
Biokuro kainos šią savaitę didėjo 1 proc.